მეჰმეთ აქიფ ერსოის ლიტერატურული მუზეუმ-ბიბლიოთეკა

მეჰმეთ აქიფ ერსოის ლიტერატურული მუზეუმ-ბიბლიოთეკა () — ლიტერატურული მუზეუმი და არქივი, რომელიც ეძღვნება თურქულ ლიტერატურას და სახელს იღებს პოეტ მეჰმეთ აქიფ ერსოისგან (1873–1936), თურქეთის ეროვნული ჰიმნის ავტორისგან. მუზეუმი მდებარეობს ანკარაში, თურქეთში. დაარსდა კულტურისა და ტურიზმის სამინისტროს მიერ და გაიხსნა 2011 წლის 12 მარტს, ეროვნული ჰიმნის მიღების 90-ე წლისთავზე.

მუზეუმი განთავსებულია ორსართულიან შენობაში, რომელიც ასახავს ძველი ანკარის სახლების ტიპიურ არქიტექტურას. შენობა, რომელიც ამ მიზნისთვის იქნა რესტავრირებული, მდებარეობს ჰამამონუს უბანში, ალთინდაღის რაიონში. ბიბლიოთეკა იტევს დაახლოებით 7,000 წიგნს და 100 პერიოდულ გამოცემას, მათ შორის ერსოის ნაწარმოებებსა და მის შესახებ დაწერილ წიგნებს. არქივი ეძღვნება ანკარასა და მის მიმდებარე ადგილებში დაბადებულ ცნობილ ავტორებს.კოლექციაში ასევე შედის წიგნები მუსტაფა ქემალ ათათურქის (1881–1938), გალიპოლის ბრძოლის (1915–1916) და დამოუკიდებლობის ომის (1919–1923) შესახებ..

მუზეუმის პირველ სართულზე გამოფენილია ლიტერატურული ჯილდოებით დაჯილდოებული ნაწარმოებები და ავტორთა მიერ ხელმოწერილი წიგნები, ლიტერატურის პერიოდული გამოცემების გარდა. აქ განთავსებულია სპეციალური განყოფილება მეჰმეთ აქიფ ერსოის ცხოვრებისა და ნაწარმოებებისთვის, სადაც მისი პირადი ნივთებია გამოფენილი. ზედა სართულზე წარმოდგენილია ანკარის შესახებ წიგნები და ანკარელი ავტორების ნაწარმოებები. მუზეუმის ბიბლიოთეკაში ასევე ტარდება სხვადასხვა ავტორებზე დისკუსიები, წიგნის ხელმოწერის ღონისძიებები, პოეზიის პერფორმანსები და წერის ვორქშოფები. ეს არის თურქეთში ამ ტიპის პირველი დაწესებულება. მინისტრმა ერთუღრულ გუნაიმ გახსნის ცერემონიაზე განაცხადა, რომ ეს წარმოადგენს მუზეუმ-ბიბლიოთეკის ქსელის პროექტის ნაწილს სახელწოდებით „შვიდი მუზეუმ-ბიბლიოთეკა თურქეთის შვიდ  რეგიონში“, რომელიც მოიცავს აჰმეთ ჰამდი თანპინარის ლიტერატურის მუზეუმის ბიბლიოთეკას სტამბოლში, აჰმეთ არიფის ლიტერატურის მუზეუმის ბიბლიოთეკას დიარბაქირში, ქარაჯაოღლანის ლიტერატურის მუზეუმის ბიბლიოთეკას ადანაში, ერზურუმლუ ემრაჰის ლიტერატურის მუზეუმის ბიბლიოთეკას ერზურუმში, ათილა ილჰანის ლიტერატურის მუზეუმის ბიბლიოთეკას იზმირში და ბედრი რაჰმი ეიუბოღლუს ლიტერატურის მუზეუმის ბიბლიოთეკას ტრაპიზონში, რომლებიც მალე განხორციელდება.

მუზეუმი ღიაა სამუშაო დღეებში, ადგილობრივი დროით 10:00-დან 19:00 საათამდე.

სქოლიო

კატეგორია:თურქეთის მუზეუმები
კატეგორია:2011 წელს დაარსებული მუზეუმები
კატეგორია:მუზეუმები ანბანის მიხედვით